L'alcalde de Sagunt i el regidor de Mobilitat es reunixen amb la secretària autonòmica d'Obres Públiques, Transports i Mobilitat Sostenible
31 de gener 2020

![](/media/urac5fnd/19_c_reunion-secretaria-autonomica-movilidad.jpg)  
  

L'alcalde de Sagunt, Darío Moreno, i el regidor de Mobilitat, Javier Raro, s'han reunit amb la secretària autonòmica d'Obres Públiques, Transports i Mobilitat Sostenible, María Pérez, per a plantejar solucions a assumptes de mobilitat que afecten la ciutadania de Sagunt. La connexió del Port de Sagunt amb la xarxa ferroviària de rodalies, la millora del servici d'autobusos entre Sagunt i el Port de Sagunt amb València i el projecte alternatiu de la Via Verda d'Ojos Negros han centrat la trobada que ha tingut lloc en la seu de la Conselleria.

  

El primer dels assumptes tractats ha sigut la connexió del Port de Sagunt amb la xarxa de rodalies, que malgrat comptar amb un informe de 2015 encarregat per la Generalitat a INECO que establix que recuperant l'antiga via podria ser viable no s'acaba de materialitzar, per la qual cosa es necessita tant l'aposta de la Generalitat Valenciana com d'Adif i Renfe per a tindre una resposta definitiva a quina pot ser la solució i executar-la.

  

També li han sol·licitat millores en el servici d'autobusos, concretament en la connexió dels dos nuclis de població amb València. «**Considerem que en determinats moments necessitem o bé més capacitat dels autobusos o bé major freqüència en hores punta**», ha explicat l'alcalde. A més, ha afegit «**entenem que no té sentit la diferència en el preu dels bitllets entre cada nucli i València**». Així mateix, Moreno ha recordat que en l'última sessió plenària de la Corporació Municipal es va aprovar de manera unànime sol·licitar que el servici d'autobusos de la línia que acaba a Canet d'en Berenguer, acabe en Almardà per a poder donar servici a un nucli «**històricament abandonat per les administracions**».

  

Finalment, la reunió també ha servit per a presentar un projecte alternatiu al que té Conselleria sobre la Via Verda d'Ojos Negro. «**Hui hem sabut que la redacció del projecte del tram de connexió entre Albalat i Sagunt està en marxa, és a dir, que Conselleria continua apostant-hi, però nosaltres hem demanat que este projecte vaja més enllà i que es recupere part del traçat entre Sagunt i el Port de Sagunt, ja que entenem que esta via es deu al passat industrial de la nostra ciutat i no té sentit que acabe a Sagunt ignorant així el patrimoni industrial que nosaltres conservem i volem potenciar**», ha explicat l'alcalde. Per eixe motiu, s'ha presentat un projecte treballat per diferents plataformes ciutadanes per a donar solució a este traçat entre Sagunt i el Port de Sagunt, ja que, segons afirma l'alcalde, «**és necessari i positiu apostar per esta via ja que vertebra la comarc**a».

  

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-i-el-regidor-de-mobilitat-es-reunixen-amb-la-secretaria-autonomica-d-obres-publiques-transports-i-mobilitat-sostenible/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-i-el-regidor-de-mobilitat-es-reunixen-amb-la-secretaria-autonomica-d-obres-publiques-transports-i-mobilitat-sostenible/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-i-el-regidor-de-mobilitat-es-reunixen-amb-la-secretaria-autonomica-d-obres-publiques-transports-i-mobilitat-sostenible/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-i-el-regidor-de-mobilitat-es-reunixen-amb-la-secretaria-autonomica-d-obres-publiques-transports-i-mobilitat-sostenible/)